Anton Salberg

Anton Salberg (1867–1930) var en norsk sagbruksbestyrer, trelasthandler og kommunepolitiker. Han var Levanger bys ordfører fra 1920 til 1922.

 Biografi 
Han vokste opp på gården Nordre Salberg på Røra.

Han gikk Statens skogskole i Steinkjer. 20 år gammel ble han bokholder, senere kasserer, ved Værdalsbrukets kontor på Øra. Han kom reelt sett til å fungere som kontorsjef for sagbruksdriften.

Da utskipningen ble vanskeliggjort av Verdalsraset i 1893, måtte sagbruksdriften til slutt flyttes. I 1903 ble Salberg bestyrer ved brukets nye dampsag og høvleri i Levanger. Samme år ble han også den første utenfor Jenssen-familien som eide aksjer i bruket. Fra april til oktober 1911 fungerte Salberg som disponent ved Værdalsbruket.

I 1912 sluttet Salberg i Værdalsbruket og etablerte sitt eget trelastfirma i Levanger.

Salberg var medlem av Levanger bystyre fra 1913, som representant for Høyre, og ordfører fra 1920 til 1922.

Han var styreformann i Indherreds Aktie-Dampskibsselskab fra 1925.

Han giftet seg i 1905 med Inga Waleur, som var datter av lensmann og gårdbruker Hans Peter Waleur på Bjørgan på Namdalseid.

 Referanser 

Kategori:Ordførere i Levanger
Kategori:Høyre-ordførere i Nord-Trøndelag
Kategori:Norske bedriftsledere
Kategori:Personer fra Inderøy kommune